Sogndal-helt Patronen: - Mitt viktigste mål
Av: Endre Romøren og Stein-Erik Stormoen Sogndal fikk hjørnespark dypt inne i tilleggstiden, og Ørjan Hopen skrudde ballen inn for aller siste gang i kampen. Innlegget var perfekt, og på bakre stolpe sto Patronen og stanget inn 1-0. - Det er det viktigste målet jeg har scoret i karrieren min, kanskje på delt førsteplass med et jeg scoret da jeg vant serien med Helsingborg i fjor. En utrolig følelse å se ballen gå i mål, sier Patronen til VG Nett. Det førte til elleville jubelscener på Fosshaugane, der blant annet Sogndal-assistentene Håvard Flo og Terje Skjeldestad rullet rundt i glede ute på banen. Nå har sogndølene fire poeng ned til Fredrikstad på kvalifiseringsplass i det to serierunder gjenstår. - Det er en veldig viktig luke å få. Nå spiller vi med mindre press mot Stabæk i neste kamp, der vi fort kan avgjøre dette, sier Patronen.Det første 45 minuttene var en trist affære på Fosshaugane, der kampuret passerte 20 minutt før den første målsjansen satte litt varme i publikum. Simon Larsen slo inn fra høyre, men Kristoffer Hæstad viste at han ikke først og fremst er en hodespiller og stanget ballen langt over mål. Ti minutter senere var Morten Berre nærmere, men ble stoppet av Kenneth Udjus. Bojan Zajic skrudde et frispark hardt inn mot mål, Berre kom seg fri og headet fra fire meter, men Udjus var med på notene og vartet opp med en sterk reaksjonsredning. - Jeg fokuserte på å stå på beina og ikke selge meg. Det var en viktig redning, sier Udjus til VG Nett. Sogndal evnet ikke å skape noe før tre minutter gjensto av omgangen. Ørjan Hopen kombinerte med Ricardo Santos, han spilte videre til Tonny Brochmann som skjøt like utenfor fra 17 meter.Vålerenga var nær også like etter pause, da Chuma Anene utnyttet en pasningsfeil av Sogndals Hopen. Spissen satte fart inn i 16-meteren og siktet seg inn på lengste hjørne, men Udjus lå strak og fikk fistet ballen utenfor. Sogndal etablerte et større trykk utover i omgangen, der Malick Mane prøvde seg med et par halvgode forsøk uten uttelling. Lagets - og kampens - største sjanse kom ti minutt før slutt, da Gustav Valsvik ragest høyest på en corner og stanget ballen klokkerent i tverrliggeren. Samme mann traff metallet kort tid etterpå, da en ny heading gikk via en Vålerenga-forsvarer og landet oppå tverrliggeren denne gangen. Og da det så ut til å bli uavgjort dukket en finsk midtstopper opp, og fikset hjemmeseier i tidenes siste mandagskamp fra eliteserien. - Spillerne mistet aldri troen, og vi er i flyten om dagen. At vi ikke gir opp og scorer helt mot slutten igjen sier noe om mentaliteten i dette laget, sier Sogndal-trener Jonas Olsson til VG Nett. Han vil ikke ta noe for gitt selv om Sogndal nå etter alle solemerker styrer mot eliteserie også i 2013. - Planen vår er å vinne to kamper til. Det er over 30 kamper dette blir avgjort, sier en nøktern Olsson.Vålerenga-manager Martin Andresen var skuffet men fattet etter Oslo-lagets 11. tap i årets sesong. - Det var en jevn og sjansefattig kamp, slik det oftest blir mot et gjerrig og solid Sogndal-lag. Men det er trist å ryke på overtid, sier Andresen til VG Nett.- Det er utrolig deilig. Det er godt mulig at det er dette som holder oss oppe. Men det er vanskelig å beskrive nå, mange følelser, sa kaptein Per Egil Flo til TV 2.Odd Grenland: Aalesund (h), Tromsø (b) Hønefoss: Molde (b), Rosenborg (h) Sogndal: Stabæk (b), Brann (h) Fredrikstad: Rosenborg (b), Molde (h) Sandnes Ulf: Tromsø (b), Strømsgodset (h), Aalesund (b) Fra før er det klart at Stabæk rykker ned og spiller i 1. divisjon neste år.
(Sogndal - Vålerenga 1-0) Tre minutter på overtid stanget midtstopper Hannu Patronen inn en corner og sørget for at Sogndal tok et langt skritt mot ny eliteseriekontrakt.